ועדת הכספים, כנסת 20, פרוטוקול מספר 1098, 2018-07-09 11:33

משה גפני: אני מתכבד לפתוח את ישיבת ועדת הכספים.

משה גפני: על סדר היום הצעת חוק הסדרים במשק המדינה (תיקוני חקיקה להשגת יעדי התקציב) (תיקון מס' 17) (שטח מצללה), התשע"ח-2018, הכנה לקריאה שנייה ושלישית של חבר הכנסת דוד אמסלם.

שלומית ארליך: מורידים את שטח הצללה.

שלומית ארליך: נוסח ההצעה נשאר כמו בקריאה הראשונה.

שלומית ארליך: אני אקריא אותו.

שלומית ארליך: בחוק ההסדרים במשק המדינה (תיקוני חקיקה להשגת יעדי התקציב), התשנ"ג-1992, בסעיף 8, אחרי סעיף קטן (ג) יבוא: "(ד) (1) בסעיף קטן זה, "מצללה" – מבנה בלא קירות, המוקם בחצר, בגג או במרפסת של בית מגורים, הנסמך על עמודים ובנוי מחומרים קלים, שתקרתו משטח הצללה, ובלבד שהמרווחים בין החלקים האטומים של משטח ההצללה מחולקים באופן שווה ומהווים 40 אחוזים לפחות ממנו.

שלומית ארליך: ואולם, יכול שהמבנה יהיה נסמך באופן חלקי על לא יותר מאשר שני קירות של מבנה המגורים שאליו הוא צמוד.

שלומית ארליך: (2) על אף הוראות סעיף קטן (א) והוראות כל דין, לגבי רשות מקומית שערב פרסומו של חוק ההסדרים במשק המדינה (תיקוני חקיקה להשגת יעדי התקציב) (תיקון מס' 17), התשע"ח-2018, לא נכלל לפי החלטתה בדבר הארנונה הכללית לפי סעיף קטן (א) שטח מצללה הצמודה לנכס המשמש למגורים בחישוב שטחו של אותו נכס לשם הטלת הארנונה.

שלומית ארליך: לא ייכלל שטח המצללה האמור בחישוב שטח הנכס לשם הטלת הארנונה אך ורק משום שהמצללה האמורה כוסתה בכיסוי שקוף מחומר פלסטי, ובלבד שהשימוש שייעשה בשטח של המצללה הוא שימוש שניתן לעשות בחצר, בגג או במרפסת של בית המגורים שעליו הוקמה המצללה, למעט שימוש לצורכי חניה או אחסנה".

סיון להבי: תומכים.

משה גפני: היה איזה דיון על משהו שחבר אמסלם ביקש.

סיון להבי: על התחילה.

שלומית ארליך: לא.

שלומית ארליך: חבר הכנסת אמסלם ביקש בהתחלה לעשות החרגה גם לגבי חוק התכנון והבנייה במובן של היתר בנייה, שמצללה לא תדרוש היתר בנייה.

שלומית ארליך: לאחר בירור שאנחנו עשינו הבנו שכבר היום יש הוראה לגבי החרגה של מצללות בתקנות התכנון והבנייה, עבודה ומבנים הבנויים בהיתר, בתנאים שקבועים שם בתקנות, שהשטח לא עולה על 50 מטרים, שהיא תוקם על גבי קרקע או מבנה, שתינתן הודעה על ביצוע העבודה.

שלומית ארליך: משיחה אתו הבנו שזה בסדר מבחינתו.

שלומית ארליך: זה מספק מבחינתו.

שלומית ארליך: בנוסף עלתה שאלת התחילה ולגבי שאלת התחילה אני הבנתי שנעשה את התחילה מיום 1 בינואר 2019.

משה גפני: מישהו מבקש להתייחס?

משה גפני: אתם תומכים בזה?

מירה סלומון: זה תואם את ההסכמות אליהן הגענו.

סיון להבי: זה תואם את ההסכמות אליהן הגענו עם חבר הכנסת אמסלם.

משה גפני: בסדר.

משה גפני: את סיכמת אתו על המועד?

משה גפני: בסדר.

משה גפני: נשאיר את זה.

משה גפני: אני לא מגיש רביזיה.

משה גפני: התחילה היא כפי שסיכמת, ה-1 בינואר 2019.

שלומית ארליך: אנחנו בעצם מוסיפים סעיף תחילה.

משה גפני: בסדר מבחינתכם?

סיון להבי: כן.

משה גפני: ה-1 בינואר 2019.

מיקי רוזנטל: לא הייתי כאן אבל יש לי שאלה.

מיקי רוזנטל: אפשר?

משה גפני: כן.

משה גפני: בטח.

מיקי רוזנטל: יש מצללות שהן על חשמל.

מיקי רוזנטל: אלקטרוניות.

מיקי רוזנטל: כשהן פתוחות, זה יותר מ-40 אחוזים מהשטח.

מיקי רוזנטל: יש מצללות חשמליות שהן נסגרות לגג אטום לחלוטין וכשהן נפתחות, יותר מ-40 אחוזים מהשטח, אפילו 70 אחוזים מהשטח, הוא שטח פתוח.

מיקי רוזנטל: מה החוק עושה אתן?

מיקי רוזנטל: זה לא עניין שולי.

מיקי רוזנטל: יש הרבה כאלה.

מיקי רוזנטל: החוק לא מתייחס אליהן.

מיקי רוזנטל: אנחנו בעצם אומרים עכשיו לאנשים שיעשו להם מצללה כזאת וכשיבוא הפקח, תפתחו.

מיקי רוזנטל: לא יכול להיות שלא נתייחס לזה.

מיקי רוזנטל: אני אומר לכם את זה כי הנושא הזה עלה.

סיון להבי: הנוסח בא לוודא שלא מונחים לדוגמה על הפרגולה רעפים.

סיון להבי: זאת אומרת, היא לא אטומה לחלוטין.

מיקי רוזנטל: אין בעיה.

מיקי רוזנטל: הבנתי.

מיקי רוזנטל: אני מסביר לך עכשיו שיש סוג כזה של מצללות.

משה גפני: הוא צודק.

משה גפני: הם אומרים שהם לא מסכימים שתהיה פרגולה והפרגולה בעצם תהיה על הגג אבל מעליה יהיו רעפים וזה בעצם יהיה מבנה לכל דבר ועניין.

מיקי רוזנטל: נכון.

מיקי רוזנטל: כיסוי קבוע.

משה גפני: אני שומע את זה פעם ראשונה אבל אתה אומר שיש מצללות - - -

סיון להבי: אי אפשר לשים על זה.

מיקי רוזנטל: אתה רוצה שאני אראה לך איך זה נראה?

מיקי רוזנטל: יש עשרות כאלה שמציבים אותן על בתים.

מיקי רוזנטל: זאת פרגולה לכל דבר ועניין.

מיקי לוי: כל זמן שהוא לא סגור.

מיקי רוזנטל: כל זמן שהוא לא סגור, אבל הוא סוגר וזה נגד גשם.

מיקי לוי: הפלסטיק הזה מעצבן והוא עושה רעש.

מיקי רוזנטל: השאלה אם הוא פטור או לא.

מיקי רוזנטל: אני רוצה לפטור אותו.

משה גפני: הוא פטור.

מיקי רוזנטל: האוטו שלי בבית נכנס למוסך פרטי.

מיקי רוזנטל: אין כיסוי מעליו.

מיקי רוזנטל: אני יכול לשים כיסוי מעליו?

משה גפני: פרגולה?

מיקי רוזנטל: כן.

סיון להבי: חניה זאת לא פרגולה.

מיקי לוי: יציאה מהמרפסת.

מיקי לוי: יש לי בצד השני גינה.

מיקי לוי: יציאה מהמרפסת.

מיקי לוי: אם אני מסדר את זה יפה.

סיון להבי: אם יש לך היום פרגולה שם ואין עליה פלסטיק, גם אם תשים עליה פלסטיק, עדיין לא תהיה מחויבת.

מיקי רוזנטל: הלוחות הזזים הם ממתכת.

מיקי רוזנטל: אתה רוצה שאני אראה לך איך זה נראה?

סיון להבי: לא.

סיון להבי: אני מכיר את זה.

מיקי רוזנטל: עכשיו אני שואל אותך אם על זה חל החוק.

מיקי רוזנטל: הם פטורים או לא?

מיקי רוזנטל: בחלק מהמצבים הם סגורים.

משה גפני: אני אומר לך מה הייתי עונה במקומך, אבל תענה אתה.

סיון להבי: לא.

סיון להבי: אני אשמח לשמוע מה היית עונה.

משה גפני: אני הייתי עונה במקומך שהוא פטור מכיוון שהחוק פוטר מצללה.

משה גפני: מה שאתה אמרת, ובצדק, אמרת שזה לא יפטור מצללה שעליה פתאום הוא ישים רעפים או שישים איזה חומר שיהפוך אותו למבנה קבע.

משה גפני: אבל אם זה חשמלי שנפתח ונסגר, הוא פטור.

משה גפני: זה מה שהייתי עונה במקומך אבל אני לא במקומך.

מיקי לוי: אני אומר לך גם למה.

מיקי לוי: עזוב חרדי.

מיקי לוי: יש הרבה חילוניים שעשו סוכות עם דבר כזה שנפתח ונסגר רק לסוכה.

מיקי רוזנטל: אני רק רוצה להסיר את אי הוודאות.

מיקי רוזנטל: אם אתה מודיע לפרוטוקול שזה לא פטור - - -

משה גפני: הוא פטור מכיוון שמה שחייב זה רק אם אתה הופך את זה למבנה קבע.

מיקי רוזנטל: אני אמרתי את שלי.

מיקי רוזנטל: אני רוצה הודעה לפרוטוקול מה אתה אומר על זה.

נאוה אושר: צריך להבהיר שהרשויות קובעות צווים שונים על מה תיגבה הארנונה.

נאוה אושר: מטרת הצעת החוק הזאת, היא באה להבהיר שבמקרה ורשות מקומית לא החילה גם על מצללות, במקרה כזה, זה שמישהו מכסה את זה בפלסטיק הזה, אז זה לא שהיא תבוא ותאמר שזה לא מצללה ואני מטילה.

נאוה אושר: זו מטרת הצעת החוק ושם צריך לסיים.

נאוה אושר: לשאלה שלכם.

נאוה אושר: אם זה לא נכנס להגדרה, זאת באמת לא מצללה ואז השאלה היא כל רשות מה היא החליטה.

סיון להבי: זה לא פוטר הסדר.

סיון להבי: שיהיה ברור.

סיון להבי: במקום שרשות מחייבת פרגולות, היא רק אומרת.

סיון להבי: אם יש ברשות מסוימת, בצו המסים שלה קבוע שפרגולה ללא פלסטיק היא פטורה, ברגע שמכסים אותה, היא הופכת להיות מחויבת והרשות שם לא תוכל לעשות את ההבחנה.

מיקי רוזנטל: כן, אבל ההבחנה לא הייתה בחומר.

מיקי רוזנטל: אתם לא אמרתם פלסטיק.

מיקי רוזנטל: אתם אמרתם אחוזים.

סיון להבי: מהשאלה שלך אני מבין שאותה קונסטרוקציה שאתה מדבר עליה, יתכן והיא לא פרגולה.

מיקי רוזנטל: אתם קבעתם קריטריון כדלקמן ואני אקריא לך: ובלבד שהמרווחים בין החלקים האטומים של משטח ההצללה מחולקים באופן שווה ומהווים 40 אחוזים לפחות ממנו.

נאוה אושר: הגדרה למצללה כבר מוסכמת.

נאוה אושר: החידוש כאן הוא לעניין (ד)(2).

נאוה אושר: לכן אנחנו לא נכנסים להגדרה של מהי מצללה.

נאוה אושר: אם רשות מקומית החליטה לחייב מצללה, היא תחייב מצללה.

נאוה אושר: אם היא לא חייבה, היא לא חייבה.

נאוה אושר: לא שם הדיון.

מיקי רוזנטל: מה זה לא שם הדיון?

מיקי רוזנטל: אנחנו עכשיו מחוקקים חוק.

מיקי רוזנטל: בסעיף (ד)(1) נאמר - - -

סיון להבי: הסעיף נלקח ממקום אחר.

מיקי רוזנטל: בסדר, אבל אני מסביר לך, ואתם מסתכלים עלי ואתם לא עונים.

מיקי רוזנטל: אני רוצה שתענו.

מיקי רוזנטל: לפי החוק שאנחנו מחוקקים עכשיו, זאת מצללה.

מיקי רוזנטל: מאז הסעיף הזה נכתב השתנה העולם הטכנולוגי.

מיקי רוזנטל: רבות מהמצללות האלה נפתחות.

מיקי רוזנטל: כאשר קבעו 40 אחוזים חשבו על עצים או על פלסטיקים על כל מיני דברים שאינם גג רעפים.

סיון להבי: לא.

מיקי רוזנטל: מה לא?

מיקי רוזנטל: אני רק רצה שיגידו שזאת מצללה, לפרוטוקול.

מיקי רוזנטל: אני לא רוצה שישנו כלום בחוק.

סיון להבי: ההגדרה של מצללה הועתקה מתוך חוק התכנון והבנייה.

סיון להבי: לכן אנחנו לא יכולים לשנות את ההגדרה.

מיקי רוזנטל: אני לא רוצה שתשנה משהו.

מיקי רוזנטל: אני רוצה שתגיד לפרוטוקול.

מיקי רוזנטל: אנחנו עכשיו מחוקקים חוק ואני מבקש לתקן שהמצללה הזאת, שאם בחלק מהזמן היא פתוחה ב-40 אחוזים, היא מצללה לכל דבר ועניין.

סיון להבי: ההגדרה קבועה בחוק.

נאוה אושר: אם היא לא נכנסת להגדרה, היא לא מצללה ואז חלות עליה הוראות אחרות.

משה גפני: התשובה שלי לפרוטוקול.

מיקי רוזנטל: תגיד אתה לפרוטוקול.

מיקי רוזנטל: לפחות אתה.

קריאה: אני לא מבין מה הבעיה.

קריאה: כשבא מודד, שיפתחו את החשמלי.

מיקי רוזנטל: אבל למה להפוך את כולם לרמאים?

מיקי רוזנטל: למה אנחנו כותבים חוק?

מיקי רוזנטל: שיהיה ברור ובהיר.

משה גפני: התשובה היא כדלקמן.

משה גפני: ההגדרה של מצללה מופיעה בחוק.

משה גפני: לא יכולה רשות מקומית להחליט בניגוד לחוק בדבר שהוא מצללה שהוא לא מצללה ולחייב אותו בארנונה.

משה גפני: אין מציאות כזאת.

משה גפני: יכולה להיות מצללה חשמלית והמצללה החשמלית הזאת יכולה להיפתח ויכולה להיסגר וכן מראים את זה לפקח או לא מראים לו, לא רלוונטי.

משה גפני: זו מצללה.

משה גפני: לא יכולה רשות מקומית להחליט על מצללה שהיא מטילה ארנונה.

משה גפני: אין דבר כזה כי המחוקק בחקיקה הראשית אומר במפורש שיש מצללה והמצללה הזאת פטורה מארנונה.

משה גפני: נקודה.

מיקי רוזנטל: יפה.

מיקי רוזנטל: תודה רבה אדוני היושב ראש על ההבהרה החשובה הזאת.

משה גפני: אין ויכוח על זה.

משה גפני: אני לא יודע למה צריך כל כך לחשוש מהעניין.

משה גפני: אני ישבתי כאן עם חבר כנסת לפני הרבה שנים ועשינו צחוק מאיזה מנהל בנק בשקט ולא נרשם בפרוטוקול שאנחנו עושים את זה בצחוק.

קריאה: שיירשם שמה שאמרתי היה בצחוק.

מיקי לוי: המועצות המקומיות והעיריות לא יכולות להתגבר על חוק עזר עירוני, על חוק של הכנסת.

מיקי רוזנטל: לכן חשוב להבהיר את זה.

משה גפני: זה חד משמעי.

משה גפני: דבריי נאמרו לפרוטוקול ואף אחד לא הכחיש אותם וממילא זה החוק.

מיקי לוי: אמרתי הבוקר למחליפך שיש כאן ש-85 אחוזים מההצבעות הרציניות הן על ידי האופוזיציה.

משה גפני: נכון.

משה גפני: אני אומר את זה מעל כל במה ובכל המקומות.

משה גפני: אופוזיציה אחראית.

משה גפני: למשל החוק הזה, הוא חוק שעושה טוב לאזרחים.

משה גפני: הרי היום מצללה היא אחד הדברים החשובים.

משה גפני: אתה רואה את זה היום בכל מרפסת ובכל מקום.

משה גפני: זה חוק טוב ואני שמח שמשרד הפנים תומך בו.

משה גפני: אני לא תומך במה שהוא הביא לי למחר, אבל בזה כן.

מיקי לוי: אני כבר רואה שבעלי הסוכות יגיעו לבג"ץ.

משה גפני: מי בעד אישור הצעת חוק הסדרים במשק המדינה (תיקוני חקיקה להשגת יעדי התקציב) (תיקון מס' 17) (שטח מצללה), התשע"ח-2018?

משה גפני: מי נגד?

משה גפני: בעד – פה אחד הצעת חוק הסדרים במשק המדינה (תיקוני חקיקה להשגת יעדי התקציב) (תיקון מס' 17) (שטח מצללה), התשע"ח-2018 נתקבלה.

משה גפני: הצעת החוק אושרה לקריאה שנייה ושלישית.

משה גפני: תודה.